প্রাণ বাঁচাতে গেলে অস্ত্রোপচার করতেই হবে। কিন্তু অভিযোগ, টাকা না থাকায় অস্ত্রোপচারে টালবাহানা করছেন ইএম বাইপাসের ধারে একটি বেসরকারি হাসপাতাল কর্তৃপক্ষ।
গত রবিবার ইএম বাইপাসে পথ দুর্ঘটনায় মাথায় গুরুতর আঘাত লাগে গড়িয়ার নতুন দিয়ারার বাসিন্দা এক যুবকের। পুলিশ তাঁকে মুকুন্দপুরের একটি বেসরকারি হাসপাতালে ভর্তি করায়। তখনও তাঁর পরিচয় জানা যায়নি। পরে জানা যায়, ওই যুবকের নাম স্বপন ঘোষ। তাঁর মাথার দু’পাশে জমে রয়েছে রক্ত। নিউরো সার্জেন পি বি বিষ্ণুর মতে, অস্ত্রোপচার করে দ্রুত রক্ত বার না করলে মৃত্যু অবধারিত। কিন্তু অভিযোগ, পরিচয় জানা যাওয়ার পর থেকেই অস্ত্রোপচারে উদ্যোগী হওয়ার পরিবর্তে টাকা আদায়ে ব্যস্ত হয়ে ওঠেন হাসপাতাল কর্তৃপক্ষ। অভিযোগ অস্বীকার করে মঙ্গলবার হাসপাতালের তরফে আর ভেঙ্কটেশ বলেন, ‘‘আমরা ভেন্টিলেশন সাপোর্টে রেখেছি। অস্ত্রোপচারের দায় তো পরিবারকে নিতে হবে।’’
স্বপনের মা গোলাপি পরিচারিকার কাজ করেন। তিনি হাসপাতালের দাবি মতো কয়েকলক্ষ টাকা জোগাড় করার কথা শুনে হাতে-পায়ে ধরেন। এদিন হাজার দশেক টাকা জোগাড় করেছেন তিনি। তাঁর কথায়, ‘‘বারবার ডেকে টাকা চাইছে হাসপাতাল। আমি কোথায় পাব? লোকের বাড়ি বাসন মাজি। যদি কেউ সাহায্য করেন সেদিকে তাকিয়ে রয়েছি।’’
সাইকেলে কাজে যাওয়ার সময় ম্যাটাডরের ধাক্কায় আহত হন বছর বত্রিশের স্বপন। হাসপাতাল সূত্রের খবর, সার্ভে পার্ক থানার পুলিশ স্বপনকে ভর্তি করায়। দায় এড়ানোর প্রসঙ্গে ডিসি (এসএসডি) বি বি চন্দ্রশেখর বলেন, ‘‘কাছের হাসপাতাল বলেই ওখানে ভর্তি করানো হয়েছিল। খোঁজ নিচ্ছি। যা করা সম্ভব আমরা করব।’’
কালিকাপুরের বাসিন্দা মনিকা চট্টোপাধ্যায়ের বাড়িতে পরিচারিকার কাজ করেন গোলাপি। অভিযোগ, মনিকা এবং তাঁর জামাইবাবু শ্রীকুমার বল গোলাপিকে ছেলের চিকিৎসার বিষয়ে সাহায্য করতে গিয়ে হাসপাতালের হুমকির মুখে পড়েছেন। মনিকা বলেন, ‘‘আমাদের হাসপাতাল কর্তৃপক্ষ টাকা চেয়ে ফোনে হুমকি দিচ্ছেন। সাহায্য করতে এসে বিপদে পড়েছি।’’ রাতে ভেঙ্কটেশ বলেন, ‘‘অস্ত্রোপচার করে দেওয়ার চেষ্টা করছি।’’